**Tengler Gabriella - Hogyan született a nagypapámnak 3 éves korában édesapja**

Nagyon sokat hallani manapság a mozaik családokról. Időnként a mozaik család tagjai boldogabbak együtt, mint az eredeti család volt. Így volt ez a nagypapám életében is.

Ez a történet akkor kezdődött, amikor a dédimamám férjhez ment. Egy ideig boldogan éltek és született egy kisfiuk, Kálmán. Nemsokára azonban kiderült a dédimama férjéről, hogy rossz ember. Elváltak, és az apuka nem törődött a kisfiával többé. Másik megyébe költözött, és egy új családot alapított.

A dédimama varrónő volt és nagyon sokat kellett dolgoznia, hogy egyedül fent tudja tartani valahogyan magukat. Annyira sokat, hogy a papa három éves korában még járni és beszélni sem tudott, mert nem volt idő vele foglalkozni.

Ezzel egyidőben a szomszéd faluban élt egy ember, akinek meghalt a felesége, és szintén egyedül nevelte a kisfiát. Ismerősökön keresztül eljutott hozzá a hír, hogy a közelben lakik egy elvált asszony, aki szintén egyedül neveli a fiát. Így hát motorra ült, és elment meglátogatni.

Így találkozott a dédimama a későbbi új férjével, akivel nemsokára összeházasodtak. A nagypapámnak így lett édesapja, mert nem mindig a vér szerinti a legjobb szülő, akit egy gyerek kaphat. Hamarosan megtanult járni és beszélni, és nagyon boldog gyerekkora lett.

Innen kezdve a dédimama férje, a dédipapám úgy nevelte a nagypapámat, mintha a saját fia lett volna, és semmi különbséget nem tett a gyerekei között, ahogy később az unokái között sem. Néhány év múlva pedig a nagypapámnak kishúga született, és így lett végül teljes a családjuk.